L’escriptor Juan Ramón Barat, present en la pròxima sessió del Club de Lectura
2025-07-24

El Club de Lectura de la Biblioteca d’Adults de Burjassot serà especial i diferent en octubre ja que s’obrirà a tota la ciutadania. Totes les persones que així ho desitgen podran passar-se per la Casa de Cultura, divendres que ve 28 de novembre, a les 19.00 hores, per a participar en la sessió que es dedicarà a les obres de l’escriptor Juan Ramón Barat, el qual estarà present en la tertúlia.

Les persones que s’hagen llegit algun dels seus llibres, com per exemple Poemas desatinados, Una de indios, Infierno de neón o Si preguntan per mí, entre moltes altres, tindran l’oportunitat de parlar amb el propi autor i intercambiar impressions i opinions.

Poesia, prosa, vers…per a lectors joves, adults…tot té cabuda en la creació literària del valencià Juan Ramón Barat. Els trets comuns en l’obra de Barat, perceptibles en tots els gèneres que cultiva, són la claredat estilística i el classicisme estructural, elements que l’autor conjumina per a crear un univers literari personal i inserit en la contemporaneïtat.

La seua poesia destaca per la combinació de recursos clàssics, discurs existencial, memòria i lucidesa. Les seues obres per a adults, tant en narrativa com en teatre, es desenvolupen principalment en contextos històrics o mítics, acuradament documentats i tractats amb rigor i, en el cas de les obres per a públic infantil, s’aprecia el coneixement adquirit en la seua professió docent, ja que conjuguen l’entreteniment i la didàctica.

La seua literatura per a joves constitueix un dels referents actuals del gènere, i el personatge de Daniel Villena, protagonista de cinc de les seues novel·les, és un dels preferits de molts adolescents espanyols.